Σούπερ προσφορά* στα Virtual Sports | *Ισχύουν όροι & προϋποθέσεις

Η αντίστροφη μέτρηση για την επιστροφή της ΑΕΚ στα πατρογονικά της εδάφη, στα χώματα της Νέας Φιλαδέλφειας κοινώς, έχει ξεκινήσει αφού σε περίπου ένα χρόνο από τώρα το νέο της γήπεδο, το νέο στολίδι για το ελληνικό ποδόσφαιρο, θα είναι ολοκληρωμένο και έτοιμο για χρήση από το καλοκαίρι του 2021. Ένα μεγάλο όνειρο ζωής ενός club και των φίλων της σε όλη την Ελλάδα και το εξωτερικό γίνεται πραγματικότητα και ταυτόχρονα ολοκληρώνεται ένας εφιάλτης που υποχρεώθηκαν να ζήσουν όλοι με τη μετακόμιση στο ΟΑΚΑ από τη σεζόν 2004-05 έως και σήμερα... Στην πραγματικότητα η ΑΕΚ και ο κόσμος της βίωσε μια νέα... προσφυγιά που επιτέλους ολοκληρώνεται με τη δημιουργία της «Αγιάς Σοφιάς» στην δική της πόλη, στην Νέα Φιλαδέλφεια...

Κι όμως μέχρι την επιστροφή θα έχουν περάσει 18 ολόκληρα χρόνια (από το 2003 που έπεσε το «Νίκος Γκούμας») μακριά από τη γειτονιά της. Από το 2004 έως και την επόμενη σεζόν (2020-2021) η ΑΕΚ φιλοξενήθηκε (και επί της ουσίες συντήρησε και κρατούσε στη ζωή) στο κρύο και άχαρο (για ποδοσφαιρικούς αγώνες) Ολυμπιακό Στάδιο στο Μαρούσι! Τόσο κοντά μα και τόσο μακριά από την πόλη της...

Εδώ σε τούτο το κείμενο θα εστιάσουμε στις στιγμές αυτής της νέας, κατά κάποιον τρόπο, «προσφυγιάς» της ΑΕΚ. Στις καλύτερες κυρίως μα και σε εκείνες που δεν θέλουμε να θυμόμαστε και θα επιθυμούσαμε να τις διαγράψουμε από τον... σκληρό δίσκο του εγκεφάλου μας (και όμως δεν γίνεται). Επαναλαμβάνω, ωστόσο, θα θυμηθούμε μαζί περισσότερο τις καλύτερες στιγμές της Ένωσης στο ΟΑΚΑ. Αφού ολοκληρώσετε την ανάγνωση, βάλετε το μυαλό σας σε διαδικασία να δουλέψει το κομμάτι των αναμνήσεων, γράψτε μας κι εσείς ποιες είναι οι στιγμές εκείνες που δεν θα ξεχάσετε ποτέ από αυτή τη... ξενιτιά της αγαπημένης σας ομάδα. Με ευχή φυσικά στο τέλος της... κουβέντας μας να μη το ξαναζήσει ποτέ αυτό το πράγμα η ΑΕΚ!

Στο κείμενο που ακολουθεί είναι υποκειμενική η σειρά προτεραιότητας των στιγμών που δεν θα ξεχάσουμε ποτέ από το ΟΑΚΑ, ο καθένας μπορεί να βάλει τη δική του σειρά, να θυμηθεί άλλες νίκες ή κακές στιγμές. Όλες αφορούν τα ματς που η ΑΕΚ ήταν γηπεδούχος σε πρωτάθλημα και Ευρώπη:

1. Όταν η τεράστια Μίλαν υποκλίθηκε στον... καράφλα!

Δεν υπάρχει πιο όμορφος ήχος από τον ύμνο της κορυφαίας διασυλλογικής διοργάνωσης και στο ΟΑΚΑ για την ΑΕΚ ήρθαν με την πρώτη της συμμετοχή σε φάση ομίλων στο συγκεκριμένο γήπεδο (διότι δεν ήταν δα και η πρώτη φορά των «κιτρινόμαυρων» στη διοργάνωση των πρωταθλητών) οι καλύτερες και πιο ευχάριστες στιγμές. Κι αυτό διότι ήρθαν οι πρώτες νίκες της Ένωσης στον θεσμό των αστεριών... Η πρώτη με την Λιλ χάρη στο υπέροχο ξερό σουτ του Νίκου Λυμπερόπουλου. Η δεύτερη την ίδια σεζόν, για τον ίδιο όμιλο, κόντρα στη μεγάλη Μίλαν που συνιστά την κορυφαία ιταλική ομάδα σε επίπεδο ευρωπαϊκών τίτλων...

Ήταν 21 Νοεμβρίου του 2006 όταν η ΑΕΚ υποδέχτηκε την ομάδα του Κάρλος Αντσελότι στο ΟΑΚΑ (η οποία κατέκτησε το τρόπαιο στον τελικό της Αθήνας σε βάρος της Λίβερπουλ την ίδια σεζόν το καλοκαίρι του 2007) και την κέρδισε χάρη σε μια απίθανη εκτέλεση φάουλ του Ζούλιο Σέζαρ στο 32ο λεπτό της αναμέτρησης. Σε μια ατμόσφαιρα στο ΟΑΚΑ που μνημονεύουν ακόμη ποδοσφαιριστές μύθοι όπως ο Κακά, ο Πίρλο και ο Ιντζάγκι που νικήθηκαν από τον Στέφανο Σορεντίνο και τους υπόλοιπους ποδοσφαιριστές του Λορένσο Σέρα Φερέρ. Αναμφισβήτητα η κορυφαία στιγμή που θα 'χουν στο μυαλό τους και στην καρδιά τους οι φίλοι της ΑΕΚ που ακόμη το αναφέρουν, το εξιστορούν και το ζουν ξανά και ξανά μέσα από βίντεο, ιστορίες μεταξύ τους για εκείνη την υπέροχη βραδιά παρουσία πάνω από 60.000 Ενωσιτών...

Μια νίκη που έδινε ελπίδες πρόκρισης στην ΑΕΚ. Ένα γκολ και ένα τρίποντο που υποχρέωσε όλη την Ευρώπη να υποκλιθεί στην ομάδα του Σέρα Φερέρ και να αναγνωρίσει την υπέροχη ατμόσφαιρα που δημιούργησαν στο ΟΑΚΑ οι φίλοι της Ένωσης που για μια ακόμη φορά το γέμισαν για να δουν την αγαπημένη τους ομάδα και αποζημιώθηκαν. «Σ' αυτό το γήπεδο, απ' αυτόν τον αντίπαλο, έχει γονατίσει και η Ρεάλ, δεν γλίτωσε και η Μίλαν», ανέφερε μεταξύ άλλων στο άρθρο της τότε η Gazzetta dello Sport. Μεγάλη υπόθεση!

2. Το πανηγύρι τίτλου και τα χέρια του Λαμπρόπουλου

Ένας τίτλος και δη αυτός του πρωταθλήματος είναι πάντα ότι πιο σημαντικό για ένα club του μεγέθους της ΑΕΚ (όπως και του Ολυμπιακού και του Παναθηναϊκού) διαχρονικά. Πόσο μάλλον όταν πρόκειται για επιστροφή στον θρόνο έπειτα από 23 σεζόν και συνολικά 24 χρόνια... Αυτό έγινε το 2018 με την Ένωση να κατακτάει πανάξια τον τίτλο και να το γιορτάζει κατ' αρχήν στο ΟΑΚΑ (και έπειτα στην Ριζούπολη) με τους ποδοσφαιριστές να δίνουν το σύνθημα και 60.000 ΑΕΚτζήδες να ακολουθούν στο πρώτο μέρος του πάρτι για την κατάκτηση της κορυφής του ελληνικού πρωταθλήματος...

Η αναμέτρηση στο Μαρούσι για την ΑΕΚ ήταν με αντίπαλο τον Λεβαειακό στις 22 του Απρίλη του 2018 και από παντού έφταναν φίλοι της ομάδας: γυναίκες, άνδρες, μικρά παιδιά, οικογένειες, παππούδες και γιαγιάδες, όλοι ντυμένοι στην πιο όμορφη διχρωμία, την κιτρινόμαυρη, όλοι εκεί για να γιορτάσουν την επιστροφή της Ένωσης στον θρόνο της πρωταθλήτριας Ελλάδας. Έπειτα από όσα πέρασε η μεγάλη Κυρία του ελληνικού ποδοσφαίρου έκανε πραγματικότητα τα όνειρα όλων...

Κι αν αναμενόμενα πρωταγωνιστής στη διάρκεια του ματς ήταν ο Τάσος Μπακασέτας με δυο γκολ κανείς δεν περίμενε όσα ακολούθησαν και πως μεγάλος αρχηγός στο γλέντι τίτλου θα ήταν ο Βασίλης Λαμπρόπουλος! Ο Έλληνας κεντρικός αμυντικός απαίτησε να δημιουργηθεί ένας κύκλος στο χώρο της σέντρας του γηπέδου, ύψωσε ψηλά τα χέρια του για να τον ακολουθήσουν ΟΛΟΙ από το ποδοσφαιρικό τμήμα αλλά και οι 60.000 φίλοι της ομάδας στις εξέδρες. Η ιαχή «ΑΕΚ» δονούσε την ατμόσφαιρα και στο τέλος όλοι έγιναν ένα κουβάρι και γλέντησαν με τη ψυχή τους και με τους οπαδούς της ομάδας που ποτέ δεν έπαψαν να πιστεύουν, που ποτέ δεν την άφησαν μόνη!

3. Ο Ιωνικός, ο Νατσούρας και το σκάνδαλο οφσάιντ!

Είπαμε και πρέπει να το τιμήσουμε γιατί διαφορετικά δεν υπάρχει η διαφορετικότητα που αναφέρουμε μεταξύ άλλων σαν σύλλογος. Στο ΟΑΚΑ και στο αφιέρωμα αυτό με τις στιγμές που μας έμειναν δεν είναι μόνο τα ευχάριστα γεγονότα και οι μεγάλες νίκες... Υπήρξαν και εκείνες που πόνεσαν πολύ, που έκαναν τον ΑΕΚτζή ακόμη περισσότερο να ερωτεύεται την ομάδα του, διότι πάντα στις στραβές έχει έναν τρόπο να σε φέρνει πιο κοντά της. Δεν μπορεί να εξηγηθεί σα φαινόμενο αυτό, ο Ενωσίτης (και όχι μόνο σίγουρα) το γνωρίζει καλά και με όσα έχει βιώσει όλα τα χρόνια το έχει πλέον σαν... ρουτίνα!

Ήταν η πρώτη σεζόν της Ένωσης του προέδρου Ντέμη Νικολαΐδη στο ΟΑΚΑ. Η ομάδα πήγαινε για τίτλο, διεκδικούσε στα ίσα το πρωτάθλημα, εννοείται με αντιπάλους τους διαχρονικά απέναντί της: Ολυμπιακό και Παναθηναϊκό... Με νίκη απέναντι στην ομάδα του (παλαίμαχου άσου της) Βαγγέλη Βλάχου, τον Ιωνικό, η ΑΕΚ θα έμενε στην κορυφή και θα είχε μπροστά της το ντέρμπι με τον Παναθηναϊκό (κεκλεισμένων των θυρών με το σκάνδαλο Βασάρα που δεν έδωσε το πέναλτι υπέρ του Μπούρμπου από τον Νασίφ Μορίς). Ο Σάντος επέλεξε να προστατέψει τον Κατσουράνη που είχε κάρτες και τον είχαν... σημαδέψει και το ματς ξεκίνησε με μια απόφαση σκάνδαλο που για κάποιον λόγο έχουν ΟΛΟΙ ξεχάσει και διαγράψει απ' το μυαλό τους.

Στο 15ο λεπτό και ενώ η ΑΕΚ κυριαρχεί και παίζει στο μισό τον Ιωνικό, ο Σοάρες είναι τετ α τετ έχει περάσει τον τερματοφύλακα (που ήταν ο κορυφαίος της αναμέτρησης, ένας Κύπριος, Σιημητράς αν θυμάμαι καλά) και είναι άδεια η εστία για να σκοράρει. Όμως ο βοηθός σηκώνει τη σημαία του. Στο replay είναι πασιφανές ότι ο Βραζιλιάνος άσος καλύπτεται τουλάχιστον ενάμιση μέτρο! Ένα γκολ στο 15' και μπροστά στο σκορ η ΑΕΚ θα μας έφερνε ένα άλλο ματς, αυτό το ξέρουν πλέον και τα 5χρονα, σε ένα ματς: must win και με την πίεση που υπάρχει σε τέτοια παιχνίδια.

Σα να μην έφτανε αυτό ήρθε στο 87' και το σοκ από το εγκληματικό λάθος του Μόρα που έχασε την μπάλα από αντίπαλο (Γκούτμαν θαρρώ) ο οποίος έδωσε στον Νατσούρα και τελείωσε τη φάση και το πρωτάθλημα για την ΑΕΚ!

4. Η απόλυτη γιορτή ποδοσφαίρου στο Χ-ειρότερο ΑΕΚ – Ολυμπιακός!

Είπαμε το ποδόσφαιρο είναι (και) μνήμες... Αν όχι κυρίως αυτό! Θυμάστε εκείνο το ΑΕΚ – Ολυμπιακός της σεζόν 2004-05 στο ΟΑΚΑ; Ήταν η πιο όμορφη σεζόν σε επίπεδο συσπείρωσης στην Ένωση. Εκτιμώ ότι δεν έχει υπάρξει και ανάλογη στην ιστορία του ελληνικού ποδοσφαίρου αλλά αυτό είναι κάτι που δεν μπορώ να το γνωρίζω αφού δεν εστιάζω τόσο πολύ στις άλλες ομάδες και σε όσα συμβαίνουν σε αυτές. Ωστόσο όπως ήταν η κατάσταση στην ΑΕΚ στην πρώτη σεζόν (και δεύτερη αν και τότε άρχισαν να χαλάνε όλα) προεδρίας του Ντέμη Νικολαΐδη δεν θυμάμαι να υπάρχει κάτι αντίστοιχο σε άλλη ελληνική ομάδα.

Η ΑΕΚ στις 7 Νοεμβρίου του 2004 είναι πρώτη και αήττητη στο πρωτάθλημα έχοντας περάσει την προηγούμενη αγωνιστική από το Χαριλάου δίχως να χάσει και περιμένει να υποδεχθεί τον Ολυμπιακό του Ριβάλντο στο ΟΑΚΑ που 'χει πάρει αποτέλεσμα με την Μονακό για το Champions League και θέλει νίκη για να πάρει την κορυφή πίσω... Ο κόσμος της Ένωσης ανυπομονεί για το ματς, η ΠΑΕ εκδίδει περί τις 63.000 εισιτήρια (όσα της επέτρεψε η αστυνομία για λόγους ασφαλείας) και δεν περισσεύει ούτε ένα.

Το ΟΑΚΑ είναι φουλ! Δεν πέφτει καρφίτσα και ευτυχώς και οτιδήποτε άλλο στον αγωνιστικό χώρο. Η ατμόσφαιρα είναι εκπληκτική και την παράσταση στο δικό μου το μυαλό κερδίζουν δυο κορίτσια στο ένα πέταλο, απέναντι απ' αυτό που φιλοξενεί την Original 21, όταν πριν τη σέντρα τους πιάνει η κάμερα να φιλιούνται παθιασμένα! Αυτό ήταν και το πλέον ενδιαφέρον της αναμέτρησης της ΑΕΚ με τον Ολυμπιακό στο 0-0 που ακολούθησε και ήταν μακράν του δεύτερου το χειρότερο ντέρμπι μεταξύ των δυο ομάδων που έχω παρακολουθήσει όλα τα χρόνια που θυμάμαι τον εαυτό μου στο γήπεδο!

5. Η μαύρη νύχτα της αρχής του τέλους με τον Πανθρακικό

Είναι η χρονιά που θα ήθελαν (όλοι μας) να κάνουν delete οι φίλοι της ΑΕΚ στο μυαλό τους. Σα να μην έγινε ποτέ. Αυτή του υποβιβασμού της ομάδας... Προτελευταία αγωνιστική μιας καταστροφικής σε όλα τα επίπεδα σεζόν! Μια χρονιά που οι διαιτητές περιμένουν στη φυσούνα μπας και πληρωθούν και σφυρίξουν την έναρξη του αγώνα. Όπου η Ένωση για να 'χει κόσμο έφτανε στο παρά 5 για να καταφέρει να σφραγίσει εισιτήρια στην εφορία. Μια χρονιά που οι ποδοσφαιριστές της, όλοι στην πλειονότητά τους κάτω των 23 (το πλήρωσε η ΑΕΚ με τον υποβιβασμό και μετά άλλαξαν τους κανονισμούς για να μη το υποστούν και άλλοι όπως ο Παναθηναϊκος), προσπαθούσαν να τα βγάλουν πέρασε σε καθημερινή βάση!

Έχουν γίνει όλα όσα δεν πρέπει... Πως αλλιώς άλλωστε θα έφτανε η ΑΕΚ στην πόρτα του υποβιβασμού. Αποδείχτηκε ότι έπρεπε να πέσει και να φτάσει στο μηδέν για να επιστρέψει και να βρεθεί ξανά στο 1, στην κορυφή, όπως έτσι κι έγινε. Όμως αυτό που ακολούθησε δεν διαγράφει δυστυχώς αυτό που προηγήθηκε. Κοινώς το ματς της Ένωσης με αντίπαλο τον Πανθρακικό στο ΟΑΚΑ όπου ήρθε η ήττα σοκ, το ντου των αγανακτισμένων οπαδών της ομάδας και ο απόλυτος πόνος για όσους το βίωσαν έως το τέλος.

Ήταν 14 Αριλίου του 2013 όταν έγινε εκείνο το ματς. Στο 85' προς 86' ο Παπαδόπουλος κάνει μια κακή σέντρα, ο Μπουγαΐδης κάνει μια ακόμη πιο κακή προσπάθεια απομάκρυνσης, η μπάλα καταλήγει στα δίχτυα και περίπου 300 άτομα κάνουν ντου στον αγωνιστικό χώρο... Στις εξέδρες μεγάλοι άνθρωποι που κλαίνε, παιδιά που προσπαθούν οι γονείς τους να τα ηρεμήσουν κι ενώ κι αυτοί δακρύζουν και δεν μπορούν να πιστέψουν τι συμβαίνει στην αγαπημένη τους ομάδα. Το απόλυτο σοκ, ειδικά τα δακρυσμένα μάτια των ηλικωμένων Ενωσιτών, αβάστατχος πόνος, εικόνες που δεν διαφράφονται ΠΟΤΕ από τη μνήμη...

6. Το θρίλερ του Κυπέλλου με τον ΠΑΟ και ο Μίετσελ!

Ποιος μπορεί να ξεχάσει εκείνη τη ρεβάνς Κυπέλλου τον Φλεβάρη (στις 2 αν δεν κάνω λάθος) μεταξύ της ΑΕΚ και του Παναθηναϊκού το 2011 όταν και τελικά οι «κιτρινόμαυροι» κατέκτησαν το Κύπελλο αφού πρώτα πέταξαν εκτός και τον ΠΑΟΚ με διπλό μέσα στην Τούμπα χάρη σε γκολ του Δέλλα; Όλα τα... λεφτά ωστόσο ήταν η... ήττα πρόκριση με σκορ 2-3 σε βάρος των «πράσινων» του Ζιλμπέρτο Σίλβα και του Τζιμπρίλ Σισέ ο οποίος μάλιστα έκανε και απίστευτες όσο και απαράδεκτες δηλώσεις μετά το τέλος της αναμέτρησης!

Η ΑΕΚ υποδεχόταν τον Παναθηναϊκό στην κοινή τους έδρα και με μεγάλη προίκα το σκορ του πρώτου αγώνα. Οι παίκτες του Μανόλο Χιμένεθ είχαν επικρατήσει στο ίδιο γήπεδο με τους «πράσινους» να έχουν έδρα με σκορ 0-2 χάρη στα γκολ που είχε σημειώσει ο Νίκος Λυμπερόπουλος για τους «κιτρινόμαυρους»!

Στην ρεβάνς λοιπόν κανείς δεν είχε σκεφτεί το... θρίλερ που θα ζούσαν όλοι οι φίλοι της ΑΕΚ (και έπειτα και αυτοί του Παναθηναϊκού). Κατ' αρχήν στο 9' (διότι πολύ ξεχνάνε μετά τα ματς) υπάρχει ένα τετ α τετ του Λυμπερόπουλου που σταματάει για οφσάιντ το οποίο είναι ΑΠΙΘΑΝΟ αφού καλύπτεται μόνο πέντε με δέκα μέτρα! Ωστόσο η ΑΕΚ βρήκε γρήγορα γκολ με τον Λαγό στο 13' και όλα έδειχναν ότι από νωρίς η σεμνή τελετή έλαβε τέλος αλλά το γρήγορο γκολ του Σισέ στο 21' και η γκολάρα του Ζιλμπέρτο Σίλβα στο 45' βάζει οδηγό τον Παναθηναϊκό στο σκορ και του δίνει τη δυνατότητα να ψάξει ένα γκολ πρόκρισης, το οποίο βρήκε πολύ νωρίς στο δεύτερο 45λεπτο, μόλις στο 63' με τον Βύντρα. Κι εκεί που όλα έδειχναν άσχημα και απειλούνταν επεισόδια στο ΟΑΚΑ από τους φίλους της Ένωσης ήρθε το γκολ μύθος – φάουλ από τη σέντρα του Μίτσελ στο 33 δευτερόλεπτα μετά τη συμπλήρωση 7 λεπτών (βέβαια είχαν κάνει καθυστέρηση και λογικά οι πράσινοι γι' αυτό και κράτησε τη φάση και 37 δευτερόλεπτα παραπάνω ο διαιτητής) και η γκάφα του Καρνέζη να δώσουν την πρόκριση στην ΑΕΚ. Μια προφανώς αξέχαστη βραδιά σε όλα τα επίπεδα με happy end!

7. Η 4άρα στον... ψευτοπρωταθλητή το 2008!

Απ' αυτή τη σεζόν, το 2008 δηλαδή, είναι πολλές οι στιγμές που μπορεί να κρατήσει κανείς. Δυο πιο βασικές είναι το 4-0 στον Ολυμπιακό από τον οποίο η Ένωση έχασε το πρωτάθλημα λόγω Βάλνερ και η φιέστα με τον Αστέρα Τρίπολης όπου 50.000 κόσμος το γιόρτασε και αποθέωσε τους παίκτες, παρά το γεγονός ότι τελικά η ΕΠΟ του Γκαγκάτση στέρησε από την ομάδα το πρωτάθλημα εκείνη την περίοδο. Ήταν μια σεζόν συγκλονιστική για την ΑΕΚ και για το ελληνικό ποδόσφαιρο εκείνη...

Η Ένωση τέλειωσε το πρωτάθλημα έχοντας καλύτερη επίθεση, καλύτερη άμυνα, πρώτο σκόρερ, πρώτο σε ασίστ, είχε σε όλες τις στατιστικές υπηρεσίες το πάνω χέρι απ' όλες τις ομάδες, αλλά έχασε τον τίτλο! Πρόλαβε, ωστόσο, να διαπομπεύσει τον... ψευτοπρωταθλητή όπως αποκαλούσαν τότε οι φίλοι της ΑΕΚ (και όχι μόνο) Ολυμπιακό με μια 4άρα στο ΟΑΚΑ που αποδείχτηκε και πολύ μικρή σε σκορ αφού θα μπορούσε εκείνη τη μέρα να βρει ακόμη και επτά γκολ η ομάδα του Νίκου Κωστένογλου (ανέλαβε μετά τον Φερέρ). Κάτι που στερήθηκε από την επιθυμία του Ριβάλντο να σκοράρει σε βάρος της πρώην ομάδας του σε 4 περιπτώσεις και ενώ είχε παίκτη για πάσα που θα μπορούσε να σκοράρει σε άδεια εστία!

Η καλή μέρα από το πρωί φαίνεται και η ΑΕΚ μόλις στο 10ο λεπτό κατάφερε να βρει γκολ από τη σέντρα του Εντίνιο με κεφαλιά ο Μπλάνκο (ήταν το 16ο για εκείνον). Αυτό ήταν... Δυο λεπτά αργότερα ο Ριβάλντο έβγαλε μπάλα πάρε βάλε για Όσκαρ στον Εντίνιο ο οποίος δεν λάθεψε και έκανε το 2-0... Στο πόδι το ΟΑΚΑ και προτού καλά καλά καταφέρει να ησυχάσει λίγο ο ΑΕΚτζής και να καθίσει λίγο στη θέση του, ήρθε το... μπομπόνι του «Λύμπε» στο 31' να ανεβάσει το δείκτη του σκορ στο 3-0! Ανά δεκάλεπτο και γκολ για την Ένωση... Ακολούθησαν δυο ανεπανάληπτα χαμένα τετ α τετ του Λυμπερόπουλου έως το 45'. Στο 60' ήρθε και το 4-0 από την πάσα του Ριβάλντο στον Καφέ και το ιδανικό πλασέ του τελευταίου και μετά χάθηκαν τρία γκολ, σε επίπεδο τετ α τετ όλα...

8. Νίκη με τρίμπαλο και επιστροφή (και) στην Ευρώπη

Αύγουστος του 2017 και η ΑΕΚ υποδέχεται την Μπριζ στην ρεβάνς του 0-0 ως ανίσχυρη για να μπει στους ομίλους του Europa League. Όλοι ζητούν από την Ένωση την υπέρβαση (πολύ καλή ομάδα οι Βέλγοι και φυσικά ισχυροί στην κλήρωση) και την πρόκριση. Δεν θα γινόταν να μη είναι συνεπής στο ραντεβού με την πρόκριση η ομάδα του Μανόλο Χιμένεθ. Έξι χρόνια μετά η ΑΕΚ δεν θα μπορούσε να μην ήταν και πάλι σε όμιλο ευρωπαϊκής διοργάνωσης.

Μεγάλος πρωταγωνιστής; Ο Αντρέ Σιμόες που τα έκανε όλα! Ο υπαρχηγός της ΑΕΚ σημείωσε δυο τέρματα ενώ έδωσε το πρώτο στον Λάζαρο από το πέναλτι που κέρδισε στο 27ο λεπτό της αναμέτρησης. Η Ένωση κατάφερε να βάλει τις βάσεις της πρόκρισης και της επιστροφής σε ευρωπαϊκή διοργάνωση στο πρώτο 45λεπτο της αναμέτρησης. Κι αυτό διότι στο 39' απ' την μπαλιά του Λόπες στο δεύτερο δοκάρι ο Χριστοδουλόπουλος έπιασε την κεφαλιά, η μπάλα βρήκε στο οριζόντιο δοκάρι και ο Σιμόες με νέα κεφαλιά την έστειλε να αναπαυθεί στα δίχτυα. Στο 90' ο Πορτογάλος χαφ έκανε και το 3-0 στην προσπάθεια του να δώσει πάρε – βάλε μπάλα στο φιλαράκι του Αλμέιδα η κόντρα τον βοήθησε και του επέστρεψε η μπάλα για να τη σπρώξει στα δίχτυα.

Μια μεγάλη, υπέροχη καλοκαιρινή βραδιά και ένα μήνυμα για το τι θα ακολουθήσει. Θυμίζω από εκείνες τις αναμετρήσεις με την Μπριζ ξεκίνησε το νέο και μοναδικό αήττητο εθνικό ρεκόρ με 14 αγώνες δίχως ήττα σε Europa League και προκριματικά Champions League για την Ένωση. Έσπασε αυτό που είχε η ίδια στην Ευρώπη με 13 ματς αήττητη που κρατούσε από το Φεβρουάριο του 2003 (είχε ξεκινήσει το αήττητο τότε το 2002 με την Ίντερ και το 2-2 στην Νέα Φιλαδέλφεια και μέσα σε εκείνη τη σεζόν ήταν για παράδειγμα τα τέσσερα ματς Champions League με την Ρεάλ Γκαλάκτικος και την Ρόμα)!

9. Από τη... σέντρα με Τσάνκο το «τσακάλι»!

Προσωπικά εκείνο το ματς με τον Παναθηναϊκό τον Οκτώβριο του 2005 δεν γίνεται να το ξεχάσω ποτέ... Όχι φυσικά γιατί η ΑΕΚ του Σάντος είχε παίξει σαν τη γάτα με το ποντίκι τους Πράσινους (κάθε άλλο μάλιστα) και τον κέρδισε με 3-0, αλλά επειδή ήταν ένα ροκ ματς, για το οποίο κανείς δεν μπορούσε να φανταστεί την εξέλιξή του. Ένα απίστευτο -και όμορφο για την Ένωση- σενάριο επτά λεπτών που έφερε ένα μαγικό βράδυ για τους «κιτρινόμαυρους» και μια σημαντική τριάρα επί του ενός εκ των δυο βασικών ανταγωνιστών διαχρονικά του club.

Η ΑΕΚ φιλοξένησε τον Παναθηναϊκό και αν εξαιρέσουμε το πρώτο 15λεπτο, βαριά 20λεπτο, της αναμέτρησης το ματς είχε για το πρώτο ημίχρονο μια ισορροπημένη κατάσταση. Οι γηπεδούχοι έκαναν τη τελευταία ευκαιρία τους στο 43' κι από κει έως το 80' πρωταγωνιστής ήταν η ομάδα του Μαλεζάνι που μάλιστα έφτασε σε γκολ με τον Φάνη Γκέκα αλλά κάκιστα ακυρώθηκε ως οφσάιντ. Αντίστοιχα λανθασμένα είχαν υποδειχτεί οφσάιντ σε δυο περιπτώσεις ο Λάκης και ο Σέζαρ, αλλά το γκολ είναι άλλης σημασίας υπόδειξη. Πρέπει να είμαστε τίμιοι!

Με αυτά και μ' αυτά φτάνουμε στο 84' και σε μια υποδειγματική εκδήλωση αντεπίθεσης της ΑΕΚ με τον Ζούλιο Σέζαρ να υποδέχεται τη φάση οριακά καλυπτόμενος και να πασάρει στον Γεωργέα που έπαιζε (και) σ' εκείνο το ματς αριστερό μπακ. Με το ανάποδο πόδι και με τη μία επαφή θα περάσει τη μπάλα στο σημείο του πέναλτι και εκεί ο Λυμπερόπουλος θα σκοράρει ξανά (4ο τότε σε 9 ματς) απέναντι στην πρώην ομάδα του. Ακολούθησε... τσουνάμι! Περίπου 2,5 λεπτά αργότερα από μια φάση διαρκείας που έπρεπε να βρει γκολ η ΑΕΚ ήρθε το 2-0 με αναπάντεχο τρόπο αφού στην απομάκρυνση των «πράσινων» η μπάλα στρώθηκε στον Τσάνκο ο οποίος μερικά μέτρα κάτω απ' τη σέντρα δεν άφησε καν τη μπάλα να σκάσει και με βολέ την έστειλε στα δίχτυα του Γκαλίνοβιτς. Στο 91' ήρθε και το... κερασάκι στη τούρτα με τον Σέζαρ να προσφέρει το γκολ στον Λάκη και εκείνος να μην αστοχεί...

10. Η βραδιά της ανατροπής με πρωταγωνιστή τον Λάζαρο!

Από εκείνο το παιχνίδι έπρεπε όλοι να εμπεδώσουν ότι η ΑΕΚ του Μανόλο Χιμένεθ είναι το απόλυτο και μεγάλο φαβορί για την κατάκτηση του πρωταθλήματος! Κι ας ήταν μόλις στα τέλη του Σεπτεμβρίου του 2017. Κοινώς αρχές της σούπερ χρονιάς για την Ένωση σε όλα τα επίπεδα και μάλιστα σε ποδόσφαιρο και μπάσκετ για να μη ξεχνιόμαστε αφού οι φίλοι της ομάδας γιόρτασαν και πανηγύρισαν τρεις τίτλους. Μάλιστα το έκαναν το ίδιο Σαββατοκύριακο κάτι που έχει μείνει για πάντα χαραγμένο στο μυαλό όλων...

Η ΑΕΚ σε εκείνο το ντέρμπι και έως το 13ο λεπτό είχε απειλήσει ήδη 4 φορές τον αντίπαλο αλλά στο 22' είδε τον Ολυμπιακό να προηγείται κόντρα στη ροή του αγώνα (είχε κάνει μια φάση στο 11' έως τότε) και με αστείο (για την άμυνα της ΑΕΚ) τρόπο: από πλάγιο άουτ, ούτε στο πρωτάθλημα Τύπου, με τον Μαρίν να πλασάρει υποδειγματικά (φοβερό τελείωμα) τον Ανέστη! Δέκα λεπτά αργότερα ο Καρσελά έχει την ευκαιρία να πάει το προβάδισμα στο 2-0 αλλά ο Ανέστης καθαρίζει στο τετ α τετ. Το βρήκε όμως το δεύτερο γκολ ο Ολυμπιακός και μάλιστα σε ιδανικό σημείο, με την έναρξη του β΄ 45λεπτου, όταν με κόντρα στρώθηκε η μπάλα στον Οτζίτζα και με σούπερ αριστερό πλασέ η μπάλα κατέληξε στα δίχτυα!

Από κει και πέρα αρχίζει η αντεπίθεση. Η ΑΕΚ έβαλε στη... γωνία τον Ολυμπιακό και τον σφυροκοπούσε χωρίς έλεος! Απείλησε στο 48' με Λάζαρο που ήταν και ο πρωταγωνιστής του come back και της νίκης της Ένωσης, στο 56' με τον Μπακάκη που νίκησε ο Καπίνο (4η φορά που έσωνε στο ματς τον Ολυμπιακό), στο 59' χαμένο τετ α τετ του Αραούχο, για να ρθει το 64ο λεπτό και ο Λάζαρος να βρει δίχτυα χάρη (και) στο λάθος του Καπίνο που η μπάλα πέρασε από κάτω από το σώμα του. Στο 73' και πάλι ο Καπίνο σταματάει εύκολα την κεφαλιά του ανενόχλητου Αραούχο από το ύψος της μικρής περιοχής! Και φτάνουμε στο 80' όπου ο Λάζαρος εκτελεί ένα φάουλ ποδοσφαιρικό έργο τέχνης και φέρνει το ματς στα ίσα (2-2). Τότε ΟΛΟΙ στο ΟΑΚΑ ήταν σίγουροι (και οι «ερυθρόλευκοι») ότι το ματς γύρισε ήδη, η ΑΕΚ θα κερδίσει! Έτσι κι έγινε... Στο 90' για την ακρίβεια ο Λιβάια τα κάνει όλα σωστά και το πλασέ του μετατρέπεται σε πάσα για τον Μάνταλο που προλαβαίνει τον Ομάρ (τον έχασε) και στέλνει το τόπι στο πλεκτό. Μυθική και πρωταθληματική ανατροπή!